December | 2021 | huiskok
Bring terug die frittata.
Dit bly my toevlugsgereg vir: as dié voordeurklokkie lui en daar's gaste wat vinnig moet kos kry; as eiers omtrent al kos in dié kas is; of as daar-bietjies oorskiet is.
Gister het ek dit na 'n lang tyd weer gemaak,om 'n spesiale vriendin wat vleis vermy te bederf met iets heerliks; 'n afshowplek vir die vars kruie uit my tuin. Hierdie frittata is gemaak met feta, uie, jong spinasie, groenrissie, pietersielie, tiemie, salie en ertjies. Saam met bruinbrood, kraakslaai en brandsousie is dit 'n maaltyd op sy eie. My sprietuie wat nou blomme skiet is as garnering gebruik.
Die basis vir jou frittata is só: vir 4 mense
*Gebruik oondvaste pan.
Klits 8 eiers liggies met 125 ml melk, sout en peper.
Braai 'n opgekapte ui in 45 ml olyfolie – nou kan jy jou eie kombinasie bysit (al die vulselbestanddele moet gaar wees; as jy waterige groente soos spinasie gebruik, druk eers die vog uit).
Voeg geklitste eier en ander bestanddele by.
Braai dit op medium-hoë hitte vir 5 minute tot dié kante begin lostrek, bak dan by 180C tot gestol, sowat 15 minute.
Tags: eiers, ertjies, Fritatta, groente, kaas, ligte maaltyd, preie, vakansie kos, vegetariërs
Digestive beskuitjies was nog altyd een van my gunsteling bederfgoed, en dit het daai karaktereienskap asof dit eintlik gesond is. (Dis ook al jaar na jaar Brittanje se gunsteling koekie… in 'n land wat koekies kén). Maar sedert die pakkies Baker's digestive al hoe kleiner word maar 'meerder' kos het ek dit ophou koop vir ons peuselkas. Maar vandag besluit ek om my eie te bak. En in die Kersfeesgees geur ek die volgraankoekies met spekulaas-speserye. (Ek gebruik Gideon Milling se volgraanmeel- dis dié ware jakob). Nou proe ek sommer my ouma se outydse soetkoekies in die Britse beskuitjies.
Ek maak die koekiedeeg in 'n japtrap in die voedselverwerker, maar maak dit gerus met die hand aan. Die spekulaasspeserye kan met gemengde speserye vervang word.
Digestive-beskuitjies met spekulaasspeserye
2;5 ml spekulaas- of gemengde speserye
120g koue botter, in blokkies
Voorverhit dié oond na 180C, voer bakplaat met bakpapier uit.
Plaas die meel, bakpoeier, speserye, sout en versiersuiker in die voedselverwerker se bak, pols om te meng.
Voeg blokkies botter by en pols net tot dit soos broodkrummels lyk. Voeg die melk by en pols 'n paar keer tot die deeg 'n bol vorm.
Keer die deeg op 'n meelbestrooide werksvlak uit. Rol dit liggies uit met 'n rolstok wat ook bestrooi is, sowat 3 mm dik. Prik met 'n vurk. Bak tot goudbruin,18 – 20 minute. Laat afkoel op draadrak.
Wie het nie hierdie tyd van die jaar 'n opkikker nodig nie? Dis dan wat tiramisù tot sy reg kom. Die naam beteken immers 'trek my op', 'n verklikker van die kaffeien en kalorie-inhoud.
Die oorsprong van tiramisù, een van die gewildste nageregte op aarde, is ryk aan mites en herkoms-dispute.
Die Italiaanse restaurateur Ado Campeiol, wat as die vader van tiramisù, beskou word, is in Oktober vanjaar op 93 oorlede, wat die gereg se ontstaan weer in die publieke oog gebring het. Een weergawe is dat sy vrou Alba en hul jong patisserie-sjef die gereg in 1972 geskep het by hul restaurant Le Bechherie in Treviso. Hulle was blykbaar besig om roomys te maak toe mascarpone pleks van room in die bak met eiers en suiker beland het. Die konkoksie was so lekker dat dit met koffie-gedoopte savoiardi sponsbeskuitjies en kwistig besif met kakaopoeier voorgesit is.
In 'n onderhoud met Alba se seun was die nagereg nie 'n fout nie, maar iets wat sy ma doelbewus geskep het om haar kragte terug te kry na sy geboorte geskenk het. Wat ook al die ware feite, dis wel haar tiramisù-resep wat in 1981 in 'n kos- en wyntydskrif van Treviso gepubliseer is. Dit geniet ook vandag die amptelike sertifisering van die Italiaanse Akademie van Cuisine.
Lidia Bastianich, die geliefde Italiaans-Amerikaanse kospersoonlikheid, was ook geboei deur die oorsprong-storie van tiramisù, en gee in haar boek 'Lidia's Italy' weer erkenning aan 'n ander restaurant-eienaar in Tivoli, ene Speranza Garatti, as die moeder van tiramisù. Garatti het dit in 'n kelkie bedien het as coppa imperial en volgens haar het sy die resep aan die Campeiols gegee.
'n Ander meer prikkelende stamboekteorie is dat 'n eenvoudiger vorm van die nagereg met sy opkikker-eienskappe in die bordele van Treviso ontstaan het as 'n krag-doepa en natuurlike Viagra. Na die regering egter die plesierpaleise gesluit het, het Treviso se ander tavernas die opkikker-poeding onder hul vlerk geneem en in meer respektabele vorm laat voortleef.
Kosgeskiedkundiges wys uit dat dit ook 'n eeue-oue gebruik was in die omstreke van Treviso om 'sbatudin' 'n voorloper van tiramisù aan pasgetroudes, of aan babas te gee. Dit was gemaak van eiergeel en suiker wat heftig saamgeklits is tot skuimerig en liggeel.
In die vroeë tagtigs het tiramisù deur sy Treviso-streeksgrense gebreek en binne drie jaar die sukses van wereldroem geproe. Die New York Times vra in 1985 tereg hoe dit kon gebeur dat 'n obskure nagereg binne drie jaar die liefling-nagereg op restaurant-spyskaarte kon word (en dit in die dae voor internet en sosiale media). Die Franse arbiters van smaak het dit ook in die laat-tagtiges aangegryp toe dit in Parys op 'n restaurantspyskaart beskryf is as 'biscuit mousse, marscapone et liquers'.
Vandag is daar seker soveel variasies van tiramisù as wat daar klitsers is, van Nutella- tiramisù tot rum-en-rosyntjie-tiramisù. Ander smaakkombinasies sluit in pimperneut en limoncello of aarbei met roosmaryn en vodka.
Gesonder weergawes soos matchamisu, 'n grasgroen weergawe gemaak met Japanese matcha-tee, en 'rawmisu' waar die suiker en eier vervang word met dadels en chiasaad maak opslae. Pavlovamisu, 'n Australiese weergawe van twee ikoon-nageregte, maak ook sy verskyning. Dit baan die weg om vanjaar 'n peppermintmisu op my tafel te hê.
Met of sonder skop:
Hoewel dit algemeen is dat die sponsbeskuitjies in koffielikeur, Marsala of rum gedoop word, is die amptelike resep alkohol-vry om dit kindervriendelik te maak. As jy 'n dieper dimensie vir die nagereg soek, kombineer iets soets soos sjerrie, marsala, triple sec, Kahlua of Amarettolikeur, met iets sterk soos brandewyn, grappa of rum.
Kandeel, 'n drankie van geklitste eier en suiker is in die vroeë Kaap by doopseremonies voorgesit. Die outydse Hollandse versterk-mengsel is ook aan vroue voorgesit wat pas geboorte geskenk het. Eers is kaneel, naeltjies en 'n stukkie suurlemoenskil in 'n bietjie water gekook vir 'n paar ure, terwyl eiergele en suiker in 'n warm bak geklits is tot skuimerig. Dan is die spesery-water en witwyn bygevoeg. Die mengsel is dan oor 'n dubbelkoker geroer tot dit verdik het.
Laat minstens 4 ure toe vir die nagereg om te verkoel.
30 ml soetwyn en 30 ml koffielikeur (opsioneel)*
16-24 sponsvingers/boudoir-beskuitjies, afhangende van die bak se grootte
Kakaopoeier, vir oorsif
Maak die koffie: espresso word aanbeveel, omdat dit die intense koffiesmaak het, hoewel enige sterk-gebroude koffie, selfs kitskoffie, sal deug.
Skei die eiers in 2 groot mengbakke. Klop die eierwit styf, maar waak daarteen om dit te oorklits. Hou geklitste eierwit eenkant. Klop die eiergele en suiker tot liggeel en skuimerig (verkieslik met 'n elektriese klitser).
Klits eers die mascarpone in 'n aparte bakkie met 'n houtlepel net om dit bietjie losser te maak. Klits nou die mascarpone bietjie vir bietjie by die eiergeel in, tot dit klontvry is.
Vou 1/3 de van die die geklitste eierwit by die mascarpone-mengsel in met 'n groot metaallepel, en eers wanneer dit ingemeng is vou jy die res versigtig by.
Voeg die koffie, en alkohol by (indien gebruik) in 'n plat bak. Doop die beskuitjies net lank genoeg om goed te week, maar sonder om pap te raak. Voer die basis van 'n medium-grootte poeding uit. Skep 1/3 de van die mascarpone-mengsel bo-op die beskuitjies, besprinkel kwistig met kakaopoeier, herhaal die proses nog 2 keer en eindig met die mascarpone-mengsel.
Bedek en verkoel minstens 4 ure voor opdiening. Sprinkel vir oulaas nog kakaopoeier oor net voor opdiening.
Somer, son en steenvrugte. So lief is ek vir pruime, perskes en nektariens dat ek dit aan die Kersboom sou hang as dit nie reeds bestem was vir die slaaibak, poedingbak en as peuselkos nie.
Zola se bros calamari met pruim-salsa
Vonkelwyn-geposjeerde perskes word op die trifle gestapel, met die posjeerstropie wat in perskejellie omskep word; selfs die perskeblare word gebruik om die tuisgemaakte vla te geur. Vars perskes met ingedampte melk, perskekonfyt wat afdrup van warm skons, onderstebokoeke en frummelpoedings deurtrek van pruime se aangename soetsuur. pruim-Ek maak spesiaal steranys-gegeurde compote omdat die pers strepe wat dit in die ontbytjogurt maak die toon van die dag aangee.
Die waarde van ons somervrugte strek verder as net mooi en kleurvol, dis ook 'n heilsame teenvoeter vir al die ander kosvergrype in die feestyd. Dis propvol anti-oksidante en Vit, C, asook vesel as jy die skil ook eet.
Steenvrugte se veelsydigheid lê ook in die vrugte se vriendskap met soutgeregte. Ek beplan reeds om Oukersaand my groenboonslaai met spesery-amandels, geroosterde perske, klambiltong-flertse en gestampte pienkpeperkorrels voor te sit; of anders die sappige nektarienslaai met sagte bolletjies fior de latte, geskeurde basielkruid en kwistige spatsels van my beste olyfolie.
'n Ander steenvrug-met-sout-gunsteling is om hoenderdytjies in die oond te bak saam met pruimhelftes, brandrissie, vars gemmer, knoffel, en sojasous. Bak eers die gegeurde hoenderstukke 'n halfuur by 200°C, roer die rissie, gemmer en knoffel deur, bak 10 minute en pak dan die pruimhelftes om die hoender, bespat met spojasous en rooster dit 'n kwartier of so. Die heerlike sout-soet-suur spulletjie eet jy met vars koljander en noedels of rys.
Justine Drake en Zola Nene is twee bekende sjefs en televisie-persoonlikhede wat my geesdrif vir steenvrugte deel. Hier deel hulle van hul gunsteling maniere om die goeie deugde van steenvrugte in hul kos in te span. Gaan loer gerus by die webwerf www.juicydelicious.co.za of @juicydelicioussa op Instalgram in vir nog steenvrug-resepte.
Wenk: bere steenvrugte verkieslik met hul steelkant na onder, en by kamertemperatuur. Vrugte wat nog hard is kan in 'n kardoessak geplaas word vir 'n paar dae. As dit volryp is, kan dit in 'n plastieksak in die yskas gehou word.
Zola se brosgebraaide calamari met pruim- en rissiesalsa
Vir die calamari:
600g – 800g calamari-ringe
60 ml speserymengsel van jou keuse
4 pruime, in blokkies gesny
30 ml gekapte vars koljander
Druk die halwe suurlemoen uit oor die calamari en geur met sout en peper. Meng die meel, speserymengsel en 2.5 ml sout in 'n bakkie.
Doop die calamari in geklitse eier, dan in die meel. Skud oortollige meel af en braai vir 2 -3 minute in die warm olie tot bros.
Meng die salsa-bestanddele in 'n bakkie saam. Bedien dit saam met die warm calamari en suurlemoenwiggies.
Pap en pruime: 'n heerlike nagereg of ontbyt van Zola Nene.
Zola se Iphalishi (mieliepap) met geroosterde pruime
Vir die pruime
4 rype pruime, in die helfte gesny
15 ml jenewerbessies
Vir die iphalishi (pap)
250 ml mieliepap
Voorverhit oond na180̊ C.
Plaas die pruimhelftes, jenewerbessies, steranys en water in 'n oondpan, bedruip met de heuning, bedek met foelie en rooster vir 20 minute.
Verwyder die foelie, bedruip met die kookvloeistof, en rooster nog 20 minute.
Om die pap te maak, verhit die water en sout tot dit begin kook. Maak die pap aan met die melk en klits dit by die kokende water in. Verlaag die hitte en prut dit met die deksel op vir 45, roer nou en dan.
Justine se perse- en parmesaan somerslaai
Perske in dié slaaibak.
3 perskes, in wiggies
1 rooi ui in halfmane gesny
125g bakkie sneeu-ertjies, in die lengte deurgesny, of geblansjeerde petit pois
60ml geroosterde pampoensade
1 vet knoffelhuisie
3ml gerasperde gemmer
60ml wit balsemiekasyn
Meng die perske, ui en ertjies saam. Rangskik die rocketblare op 'n slaaibord en stapel die perskemengsel bo-op.
Klits die slaaisousbestanddele saam, giet oor die slaai en rond af met pampoensade en parmesaanskaafsels.
Pavlova'tjies met perske en karamel skerwe
Justine se mini-Pavlovas met nektarien en gebrande suikerskerwe
8 klein of 1 groot pavlova
200g (250 ml) strooisuiker
Sap van 1 groterige lemoen
15-30ml lemoenlikeur, opsioneel
250 ml room, geklits
Voorverhit die oond na 100C. Voer 'n bakplaat met bakpapier uit.
Klits die eierwitte en kremetart tot medium-stywe punte vorm. Klits elke paar minute 'n lepel suiker by. Die suiker moet heeltemal opgelos wees voor jy die volgende lepel byklits. Dis reg as dit blink, dik en glad is.
Skep hopies van die meringue op die bakpapier, met genoeg spasie tussenin.
Maak 'n holte in elke meringue-hopies met die agterkant van 'n teelepel.
Bak vir 1 uur en laat heeltemal afkoel in die oond.
Sny die perske in dun snytjies en masereer vir hoogstens 30 minute in die lemoensap en likeur.
Skep die geklopte room in die nessies, stapel die perske in die holte en versier met suikerskerwe en kruisementblare.
Voer 'n bakplaat uit met bakpapier.
Plaas die water en suiker in 'n kastrol en laat oplos oor matige hitte, sonder om te roer. Sodra die suiker opgelos is verhoog die hitte en kook tot donkerbruin. Giet die karamel in 'n dun lagie op die bakpapier. Laat afkoel.
Breek of kap in skerwe. Stoor in 'n lugvaste houer tot benodig, maar moenie in die yskas plaas nie.
Flambè met brandewyn-karamel stroop
Net voor opdiening, verhit lemoenstroop en brandewyn saam, steek aan en giet vlammende stroop dramaties-versigtig voor jou gaste oor koeksisters. Bedien met klappervlokkies.